Document ID: 32003R0561

32003R0561
L 082/1
JURNALUL OFÍCIAL AL UNIUNII EUROPENE
REGULAMENTUL (CE) NR. 561/2003 AL CONSILIULUI
din 27 martie 2003
de modificare, în ceea ce privește exceptările de la înghețarea fondurilor și a resurselor economice, a Regulamentului (CE) nr. 881/2002 de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolele 60, 301 și 308 ale acestuia,
având în vedere Poziția comună 2002/402/PESC a Consiliului din 27 mai 2002 privind măsurile restrictive împotriva lui Osama ben Laden, a membrilor organizației Al-Qaida, a talibanilor și a altor persoane, grupări, întreprinderi și entități care le sunt asociate și de abrogare a pozițiilor comune 96/746/PESC, 1999/727/PESC, 2001/154/PESC și 2001/771/PESC (1),
având în vedere Poziția comună 2003/140/PESC (2) privind exceptările de la măsurile restrictive impuse de Poziția comună 2002/402/PESC,
având în vedere propunerea Comisiei (3),
având în vedere avizul Parlamentului European (4),
întrucât:
(1)
Poziția comună 2002/402/PESC prevede, între altele, că, în conformitate cu rezoluțiile 1267(1999), 1333(2000) și 1390(2002) ale Consiliului de Securitate al Organizației Națiunilor Unite, Comunitatea Europeană trebuie să adopte anumite măsuri restrictive, în special în ceea ce privește înghețarea fondurilor și a resurselor economice.
(2)
Înghețarea fondurilor și a resurselor economice a fost pusă în aplicare de Regulamentul (CE) nr. 881/2002 al Consiliului (5).
(3)
Consiliul de Securitate a permis, prin intermediul Rezoluției 1452(2002) din 20 decembrie 2002, anumite exceptări de la înghețarea fondurilor și a resurselor economice impusă prin rezoluțiile 1267(1999), 1333(2000) și 1390(2002).
(4)
Ținând seama de Rezoluția 1452(2002), este necesară adaptarea măsurilor impuse de către Comunitate,
ADOPTĂ PREZENTUL REGULAMENT:
Articolul 1
Următorul articol se introduce în Regulamentul (CE) nr. 881/2002:
„Articolul 2a
(1) Articolul 2 nu se aplică fondurilor sau resurselor economice în cazul în care:
(a)
oricare dintre autoritățile competente ale statelor membre, menționate în anexa II, a stabilit, ca urmare a solicitării unei persoane fizice sau juridice interesate, că aceste fonduri sau resurse economice sunt:
(i)
necesare pentru cheltuieli de bază, incluzând cheltuielile destinate pentru hrană, chirie sau rambursare de împrumuturi ipotecare, medicamente și tratamente medicale, impozite, prime de asigurare și servicii de utilitate publică;
(ii)
destinate exclusiv plății de onorarii profesionale rezonabile și rambursării de cheltuieli aferente unor servicii juridice;
(iii)
destinate exclusiv plății de taxe sau cheltuieli aferente păstrării sau gestionării de fonduri sau resurse economice înghețate sau
(iv)
necesare pentru cheltuieli extraordinare și
(b)
acest lucru a fost notificat Comitetului pentru sancțiuni și
(c)
(i)
în cazul utilizării de fonduri în conformitate cu litera (a) punctele (i), (ii) și (iii), Comitetul pentru sancțiuni nu a emis, în termen de patruzeci și opt de ore de la notificare, obiecții cu privire la această utilizare sau
(ii)
în cazul utilizării de fonduri în conformitate cu litera (a) punctul (iv), Comitetul pentru sancțiuni a aprobat această utilizare.
(2) Orice persoană care dorește să beneficieze de dispozițiile prevăzute la alineatul (1) adresează cererea sa autorității competente relevante din statul membru menționat în anexa II.
Autoritatea competentă indicată în anexa II este obligată să înștiințeze în scris persoana care a prezentat cererea, precum și orice persoană, entitate sau organism recunoscut(ă) ca fiind direct interesat(ă) în cazul în care cererea a fost acceptată.
De asemenea, autoritatea competentă informează celelalte state membre dacă derogarea solicitată a fost sau nu acordată.
(3) Fondurile eliberate și transferate în cadrul Comunității pentru a face față unor cheltuieli sau care au fost admise în temeiul prezentului articol nu sunt supuse altor măsuri restrictive în temeiul articolului 2.
(4) Articolul 2 alineatul (2) nu se aplică în cazul în care la conturile înghețate se adaugă:
(a)
dobânzi sau alte sume datorate în temeiul acestor conturi sau
(b)
plăți datorate în temeiul unor contracte, acorduri sau obligații anterioare datei la care aceste conturi au intrat sub incidența dispozițiilor rezoluțiilor Consiliului de Securitate al Organizației Națiunilor Unite puse în aplicare prin intermediul Regulamentului (CE) nr. 337/2000 (6), al Regulamentului (CE) nr. 467/2001 (7) sau al prezentului regulament.
Aceste dobânzi, sume și plăți trebuie de asemenea înghețate în același mod ca și contul căruia i se adaugă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 martie 2003.

Labels: 10
18
5